1914 йылдың апрелендә Санкт-Петербургта халыҡ-ара шахмат федерацияһын булдырыуға тәүге ынтылыш яһала. 1914 йылдың июлендә Мангеймда үткән халыҡ-ара шахмат турнирында икенсе тапҡыр ынтылыш яһап ҡарайҙар.1920 йылда Гетеборгтағы турнирҙа ла тағы ла бер тапҡыр халыҡ-ара федерацияһын ойошторорға уйлайҙар. Донъя чемпионаттын үткәреү ҡағиҙәләрен шахматсылар үҙҙәре эшләргә тырыша. 1922 йылда донъя чемпионы Хосе Рауль Капабланка «Лондон ҡағиҙәләрен» тәҡдим итә: бер-бер артлы 6 партияла беренсе булып еңеү яулаған уйынсы чемпион була, уйын ваҡыты 5 сәғәт менән сикләнә; ваҡытҡа ла лимит индерелә — 40 йөрөшкә 2,5 сәғәт, чемпион, билдәле шахмат оҫтаһынан саҡырыу алғандан һуң, яулаған исемен бер йыл буйы һаҡлай алырға тейеш, бәйге датаһын чемпион үҙе билдәләй; әгәр ҙә приздар фонды 10 000 долларҙан кәмерәк икән, чемпион саҡырыуҙы ҡабул итмәҫкә тейеш. Шул уҡ ваҡытта, приздар фондының 20 % титулын эйәһенә бирелә, ә ҡалған сумманың 60 % ярышта еңеп сыҡҡанға, ә 40 % — еңелеүсегә. Алехин, Боголюбов, Реть, Рубинштейн, Тартаковер һәм Видмар был тәҡдимгә тиҙ үк ҡул ҡуя. Шахмат буйынса донъя чемпионы исеменә был ҡағиҙә буйынса үткәрелгән берҙән-бер матч 1927 йылда Алехиндың Капабланкаға ҡаршы уйнаған матчы була .